b'\n_START_ARTICLE_\nLeto\n_START_SECTION_\nEtimologie\n_START_PARAGRAPH_\nAu fost prezentate mai multe explica\xc8\x9bii pentru originea zei\xc8\x9bei \xc8\x99i semnifica\xc8\x9bia numelui ei. Surse mai vechi au speculat c\xc4\x83 numele este legat de \xce\xbb\xce\xae\xce\xb8\xce\xb7 transliterat l\xe1\xb8\x97th\xc4\x93, lit. \xe2\x80\x9euitare\xe2\x80\x9d \xc8\x99i \xce\xbb\xcf\x89\xcf\x84\xcf\x8c\xcf\x82, transliterat lotus, care \xc3\xaen opera greac\xc4\x83 reprezint\xc4\x83 un fruct care aduce uitare celor care \xc3\xael m\xc4\x83n\xc3\xa2nc\xc4\x83. Concluzia acestora este c\xc4\x83 semnifica\xc8\x9bia numelui este \xe2\x80\x9ecea ascuns\xc4\x83\xe2\x80\x9d. Conform Platon, Socrate consider\xc4\x83 c\xc4\x83 numele ei se trage de la bl\xc3\xa2nde\xc8\x9bea ei (leion,\xc2\xa0l\xc3\xaath\xc3\xb4) sau de la faptul c\xc4\x83 este serviabil\xc4\x83 (ethel\xc3\xaam\xc3\xb4n)._NEWLINE_Conform surselor din secolul XX, Leto este \xc3\xaen mod tradi\xc8\x9bional derivat din cuv\xc3\xa2ntul lician lada, \xc3\xaensemn\xc3\xa2nd \xe2\x80\x9eso\xc8\x9bie\xe2\x80\x9d, av\xc3\xa2nd \xc3\xaen vedere c\xc4\x83 cea mai veche urm\xc4\x83 a cultului lui Leto a fost descoperit\xc4\x83 acolo. Acest cuv\xc3\xa2nt ar putea sta de asemenea la r\xc4\x83d\xc4\x83cina numelui Leda. Al\xc8\x9bii \xc3\xaenv\xc4\x83\xc8\x9ba\xc8\x9bi (Paul Kretschmer, Erich Bethe, Pierre Chantraine \xc8\x99i R. S. P. Beekes) au sugerat o origine pre-greac\xc4\x83.\n_START_SECTION_\nCaracteristici\n_START_PARAGRAPH_\nLeto este adesea adresat\xc4\x83 cu epitetele Coeis (\xce\x9a\xce\xbf\xce\xb9\xce\xb7\xce\xb9\xcf\x82) \xe2\x80\x9efiica lui Coeus\xe2\x80\x9d, Coeogeneia (\xce\x9a\xce\xbf\xce\xb9\xce\xbf\xce\xb3\xce\xb5\xce\xbd\xce\xb5\xce\xb9\xce\xb1) \xc8\x99i Coeogenes (\xce\x9a\xce\xbf\xce\xb9\xce\xbf\xce\xb3\xce\xb5\xce\xbd\xce\xb7\xcf\x82) \xe2\x80\x9en\xc4\x83scut\xc4\x83 din Coeus\xe2\x80\x9d, \xc8\x99i, \xc3\xaen Creta, Fistia (\xce\xa6\xcf\x85\xcf\x83\xcf\x84\xce\xb9\xce\xb7) \xe2\x80\x9ecea care grefeaz\xc4\x83\xe2\x80\x9d._NEWLINE_\xc3\x8en literatur\xc4\x83, este asociat\xc4\x83 cu maternitatea, mama zei\xc8\x9bei Artemis \xc8\x99i a zeului Apolo. Leto face parte dintr-o genera\xc8\x9bie mai veche de zei, av\xc3\xa2nd probail r\xc4\x83d\xc4\x83cini pre-elenistice. \xc3\x8en mitologie, acest lucru este reprezentat de p\xc4\x83rin\xc8\x9bii ei, titani. Mai mult, Leto mai apare \xc3\xaen literatur\xc4\x83 cu epitetul Chryselakatos, acest epitet \xc3\xaensemn\xc3\xa2nd \xe2\x80\x9e(cea) a fusului de aur\xe2\x80\x9d, un epitet pe care Homer \xc3\xael folose\xc8\x99te \xc8\x99i pentru Artemis. S-a sugerat c\xc4\x83 acest simbol reprezint\xc4\x83 o leg\xc4\x83tur\xc4\x83 \xc3\xaentre cultul lui Leto \xc8\x99i cultul pre-elenistic al Marii Mame, alt\xc4\x83 zei\xc8\x9b\xc4\x83 a maternit\xc4\x83\xc8\x9bii venerat\xc4\x83 \xc3\xaen Anatolia._NEWLINE_Pe vazele grece\xc8\x99ti, aceasta apare acompaniat\xc4\x83 de unul sau ambii ei copii, sau ridic\xc3\xa2ndu-\xc8\x99i v\xc4\x83lul, \xc3\xaentr-un semn de modestie. _NEWLINE_Animalele ei sacre sunt coco\xc8\x99ul, a c\xc4\x83rui prezen\xc8\x9b\xc4\x83 se credea c\xc4\x83 face travaliul mai u\xc8\x99or, \xc8\x99i mangusta, care reprezenta ambele sexe.\n_START_SECTION_\nMitologie\n_START_PARAGRAPH_\nTitanida lunii Febe s-a unit cu Keos \xc8\x99i a dat na\xc8\x99tere lui Leto \xc8\x99i Asteriei.\n_START_SECTION_\nSarcina lui Leto\n_START_PARAGRAPH_\nZeus s-a \xc3\xaendr\xc4\x83gostit de frumuse\xc8\x9bea zei\xc8\x9bei \xc8\x99i aceasta a r\xc4\x83mas \xc3\xaens\xc4\x83rcinat\xc4\x83. De gelozie Hera i-a interzis s\xc4\x83 nasc\xc4\x83 pe p\xc4\x83m\xc3\xa2nt ferm sau, \xc3\xaen alte versuni, \xc3\xaentr-un loc atins de lumina soarelui. Unele versiuni spun c\xc4\x83 ar fi trimis mon\xc8\x99trii htonici, printre care balaurul Python s\xc4\x83 o v\xc3\xa2neze. Leto a c\xc4\x83l\xc4\x83torit mult f\xc4\x83r\xc4\x83 s\xc4\x83 poat\xc4\x83 na\xc8\x99te. Transformat\xc4\x83 \xc3\xaen lupoaic\xc4\x83 s-a dus \xc3\xaen Licia, atunci numit\xc4\x83 Tremilis, \xc8\x99i a rebotezat-o \xc3\xaen onoarea lupilor (greac\xc4\x83 \xce\xbb\xcf\x8d\xce\xba\xce\xbf\xcf\x82, transliterat: l\xc3\xbdkos) care au ajutat-o. \xc3\x8en cele din urm\xc4\x83 s-a ascuns \xc3\xaen insula \xe2\x80\x9ecare umbl\xc4\x83\xe2\x80\x9d Delos, pe care Poseidon o scosese la iveal\xc4\x83._NEWLINE_M\xc3\xa2niat\xc4\x83 de solu\xc8\x9bia zeului, Hera \xc8\x99i-a luat fiica, Ilitia, ocrotitoarea femeilor care nasc, \xc8\x99i a ascuns-o \xc3\xaentr-un nor. Ca urmare, travaliul lui Leto a durat nou\xc4\x83 zile \xc8\x99i nou\xc4\x83 nop\xc8\x9bi. P\xc3\xa2n\xc4\x83 la urm\xc4\x83 Iris, mesagera zeilor, a g\xc4\x83sit-o, a adus-o \xc8\x99i astfel a putut Leto s\xc4\x83 dea na\xc8\x99tere gemenilor: Apollo \xc8\x99i Artemis.\n_START_SECTION_\n\xc8\x9a\xc4\x83ranii licieni\n_START_PARAGRAPH_\nDup\xc4\x83 ce d\xc4\x83du na\xc8\x99tere gemenilor, Leto merse \xc3\xaen Licia, unde se opri s\xc4\x83 bea ap\xc4\x83 dintr-un lac. Localnicii o oprir\xc4\x83, tulbur\xc3\xa2nd apa cu noroi. Pentru lipsa lor de ospitalitate, Leto \xc3\xaei transform\xc4\x83 \xc3\xaen broa\xc8\x99te, blestema\xc8\x9bi s\xc4\x83 stea mereu \xc3\xaen mocirl\xc4\x83. Acest episod deveni foarte popular printre pictori \xc8\x99i sculptori \xc3\xaen sec. XVI \xc8\x99i sec. XVII.\n_START_SECTION_\nPictur\xc4\x83\n_START_PARAGRAPH_\nEpisodul mitologic cu localnicii licieni a devenit un subiect popular pentru pictorii manierismului nordic \xc3\xaen sec. XVI \xc8\x99i sec. XVII.'